**Lasztonya Község Önkormányzata Képviselőtestületének 15/2017. (XII.31.) önkormányzati rendelete** **a települési hulladékkal kapcsolatos közszolgáltatásról**

**a hulladékgazdálkodás és a köztisztaság helyi szabályairól szóló**

**4/2016. (VII.8.) rendelet módosításáról**

Lasztonya Község Önkormányzata Képviselőtestülete a hulladékról szóló 2012. évi CLXXXV. törvény 88. § (4) bekezdés a), b), d) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 19. pontja szerinti feladatkörében eljárva és 385/2014. (XII. 31.) Korm. rendeletben foglaltaknak eleget téve a települési hulladékkal kapcsolatos közszolgáltatásról a hulladékgazdálkodás és a köztisztaság helyi szabályairól 5/2014. (VI.30.) rendelet módosításáról következőket rendeli el:

1. § A Rendelet 4. § (3) bekezdése helyébe a következő rendelkezés lép:

**4. § (3)** Lasztonya Község közigazgatási területén a települési hulladékkal kapcsolatos kötelező helyi közszolgáltatás teljesítésére jogosult közszolgáltató (a továbbiakban: Közszolgáltató): Viridis-Pannónia Hulladékgazdálkodási Közszolgáltató Nonprofit Kft. (8800 Nagykanizsa, Vár u. 5.).

2. § A Rendelet 6. § (2) bekezdése helyébe a következő rendelkezés lép:

**6. § (2)** Az ingatlantulajdonos a háztartási hulladék gyűjtésére, illetve elszállítására a Közszolgáltató által rendszeresített érvényes szabvány szerinti gyűjtőedények valamelyikét köteles igénybe venni, és kizárólag azt használni. A közszolgáltató a keletkezett vegyes hulladékok összegyűjtéséhez a hulladékgazdasági közszolgáltatási szerződésben szereplő edényméreteket biztosítja a hulladékgazdálkodási közszolgáltatás végzésének feltételeiről szóló 385/2014 (XII.30.) Kormányrendelet alapján.

3. § A Rendelet 16. § helyébe a következő rendelkezés lép:

**16. § (1)** Szüneteltethető a települési hulladékhoz kapcsolódó hulladékgazdálkodási közszolgáltatás kötelező igénybevétele azokon az ingatlanokon, amelyekben legalább 30 napig senki sem tartózkodik (üdülőként nyilvántartott, valamint időlegesen használt), s emiatt azokon települési hulladék nem keletkezik. A szünetelést a szolgáltatónak a szünetelés megkezdését megelőzően kell bejelenteni és utólag közüzemi számlával igazolni. A szüneteltetés ideje alatt is kell alapdíjat fizetni.

**(2)** A hulladékgazdálkodási közszolgáltatás szüneteltetése üdülőként nyilvántartott ingatlanok esetében legfeljebb évente 6 hónapos időszakra (október 1. napjától március 31. napjáig) terjedhet ki. Az ingatlantulajdonos köteles évente a fennmaradó 6 hónapos időszakra (minden év április 1-től szeptember 30-ig) közszolgáltatási díjat fizetni, melynek mértéke havonta az állandó lakóingatlanok esetében meghatározott havi díjjal egyezik meg.

**(3)** A közszolgáltatás igénybevételének szünetelésére vonatkozó igényét az ingatlantulajdonos a szünetelés kívánt kezdő időpontja előtt legalább 30 nappal köteles bejelenteni a Közszolgáltatónak.

**(4)** Ha a szüneteltetés (1) bekezdés szerinti feltételében változás következik be, az ingatlantulajdonos a Közszolgáltatónak haladéktalanul írásban köteles azt bejelenteni, és a közszolgáltatást a továbbiakban igénybe venni.

**(5)** Ha a szünetelés ideje alatt hulladékgazdálkodási közszolgáltatás körébe tartozó települési hulladék kerül kihelyezésre az előírt gyűjtőedényben, úgy – az ingatlantulajdonos egyidejű értesítése mellett - a Közszolgáltató a települési hulladékot köteles begyűjteni és elszállítani a hulladék mennyiségének megfelelő díj felszámítása mellett.

4. § A Rendelet a következő 17/A. § -sal egészül ki:

**17. § /A (1)** A közszolgáltatási díj rendelkezésre állási díjból és ürítési díjból áll.

**(2)** A rendelkezésre állási díj

- a számlázási, díjbeszedési költségek,

- a környezetvédelmi kiadások és ráfordítások, különösen a környezetvédelmi hatóság eljárásáért fizetett illeték, vagy igazgatási szolgáltatási díj, a jogszabályon alapuló környezetvédelmi kötelezettségek teljesítése érdekében végzett beruházások, illetve mérések és vizsgálatok költségei,

- a közszolgáltatás teljesítéséhez használt létesítmények, eszközök elhasználódásából eredő, azok felújítását, pótlását, korszerűsítését, bővítését, rekonstrukcióját szolgáló kiadások és ráfordítások ellenértékéből áll.

**(3)** A rendelkezésre állási díj éves díj, amelyet a közszolgáltatás igénybevételére kötelezett tulajdonos önálló ingatlanonként, a szolgáltatás igénybevételének mértékétől függetlenül köteles megfizetni.

**(4)** Az ürítési díj a hulladékkezelés és hulladékszállítás teljes folyamatának a rendelkezésre állási díjban nem fedezett minden egyéb költsége és indokolt ráfordítása ellenértékéből áll.

**(5)** Az ürítési díj a díjfizetési időszak ürítési száma, a választott tárolóedény térfogata (liter) és az egységnyi díjtétel szorzata.

4. § Ez a rendelet 2017. december 31. napján lép hatályba.

Lasztonya 2017. december 4.

Andrasekné Cser Mária Dr. Resch Karolina

polgármester jegyző

A rendeletet a mai napon kihirdettem.

Bázakerettye 2017. december 31.

Dr. Resch Karolina

jegyző